CELEX: C2005/106/79
Language: el
Date: 2005-04-30 00:00:00
Title: Υπόθεση T-89/05: Προσφυγή της GAEC SALAT κατά της Επιτροπής των Ευρωπαϊκών Κοινοτήτων, που ασκήθηκε στις 21 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/40
            
         Προσφυγή της GAEC SALAT κατά της Επιτροπής των Ευρωπαϊκών Κοινοτήτων, που ασκήθηκε στις 21 Φεβρουαρίου 2005
   (Υπόθεση T-89/05)
   (2005/C 106/79)
   Γλώσσα διαδικασίας: η γαλλική
   Η GAEC SALAT, με έδρα το Cussac (Γαλλία), εκπροσωπούμενη από τον François Delpeuch, δικηγόρο, άσκησε στις 21 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1)
            
            
               να αναγνωρίσει ότι η άρνηση της Ευρωπαϊκής Επιτροπής να αποφανθεί επί της καταγγελίας που κατέθεσε η GAEC SALAT στις 15 Οκτωβρίου 2004, και η οποία πρωτοκολλήθηκε στις 26 Οκτωβρίου 2004 με αριθμό 0411325, είναι παράνομη,
            
         
               2)
            
            
               να αποφανθεί για τις κατά νόμο επιβαλλόμενες συνέπειες.
            
         Ισχυρισμοί και κύρια επιχειρήματα
   Η προσφεύγουσα στην παρούσα υπόθεση κατέθεσε στην Επιτροπή καταγγελία, με αντικείμενο την τροποποίηση των στοιχείων της συγγραφής υποχρεώσεων της ονομασίας προέλευσης «SALERS», βάσει του κανονισμού (ΕΚ) 828/2003 της Επιτροπής, της 14ης Μαΐου 2003, για την τροποποίηση των στοιχείων της συγγραφής υποχρεώσεων δεκαέξι ονομασιών που περιλαμβάνονται στο παράρτημα του κανονισμού (ΕΚ) 1107/96 σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) 2081/92 του Συμβουλίου. Η εν λόγω ονομασία είχε ήδη καταχωρισθεί ως ονομασία προέλευσης δυνάμει του κανονισμού (ΕΚ) 1107/96.
   Κατά την προσφεύγουσα, η εν λόγω τροποποίηση των στοιχείων της συγγραφής υποχρεώσεων συνιστά παραβίαση των γενικών αρχών του δικαίου και, συγκεκριμένα, της γενικής αρχής της ίσης μεταχειρίσεως και της απαγορεύσεως των διακρίσεων έναντι των ονομασιών προέλευσης των τυριών Salers και Laguiole.